પંખો બંધ હોવાને કારણે ગરમી તો થતી જ હતી. ને વળી એક કબૂતર જેવા તુચ્છ પ્રાણી સામે લડાઈ હારી જવાની નામોશી પણ એક બોજ બની ગઈ હતી. ફિલ્મ ‘મેરી કોમ’ના બીજા એક પ્રેરણાદાયી ગીતે મને ફરીથી યુદ્ધ પ્રારંભ કરવા તૈયાર કર્યો. અને સાવરણી લઈને મે સીઝ-ફાયરનું ઉલ્લંઘન કર્યું. આ વખતે મારો આત્મવિશ્વાસ સાતમા આસમાન પર હતો. અચાનક થયેલા હુમલાથી કબૂતરો એકદમ ગભરાઈ ગયા અને રૂમમાથી બહાર નીકળવાનાં ગંભીર પ્રયત્નો કરવા માંડ્યા. આ પ્રયત્નોમાં એક કબૂતરે સફળતા મેળવી. કબૂતરને આઝાદી મળી અને મારો અહમ પોષાયો કે મે તેને હાંકી કાઢ્યું. મારૂ પચાસ ટકા કામ પૂરું થયું હતું. મે થોડી વાર માટે આરામ કરવાનો નિર્ણય કર્યો.